钦定古今图书集成/方舆汇编/职方典/第1441卷 > 南宁府建置沿革考 府志
## 钦定古今图书集成/方舆汇编/职方典/第1441卷 > 南宁府建置沿革考 府志

本府

“南宁有虞氏，虽曰荆域，其实尚在荒服。” 周为百粤地。显王时，楚灭越，其族散处江海，各为君长。有瓯越，有骆越，而瓯越之人又分东西。是时邕境滨于骆越横境，分为西瓯，其封域未详也。至秦取百粤，属桂林郡。汉以后属郁林郡，千里相属，无所于考。唐以来，邕、横并峙，各分属邑，而邕管西以南为最。广安南谅山府、七源州皆隶于邕。故七源州有南交关，通龙州；丘温县有镇南关，通凭祥。其广源州又通归顺，可考也。宋又管羁縻州四十四县、五峒，经画靡定，无所归一。明初，割宣化、横州、武缘、永淳，后割武缘县属思恩。益以上思州，再割宣化地立隆安、新宁所割三州三邑，并忠州、迁隆、归德、果化、下雷、湖润诸州寨峒总属南宁，遂为西粤之望郡云。

按：南宁为荆州西南境，古交趾地。炎帝高阳之世，南至交趾，莫不臣属，岭表即其地。唐、虞、夏、商，荆域。尧命羲叔宅南交，《书》朔南。暨周，百粤地。粤即越国。周显王时，越为楚灭，族窜江南，有瓯越、骆越、杨越之属，最为蕃衍，故曰“百越。” 至秦，为桂林郡地。王剪略杨越地，为桂林诸郡。秦末，南越王赵佗所统。汉为郁林郡，领方县地。武帝灭佗，以其地为郁林等郡，属交州。晋元帝建武元年，分郁林置晋兴郡，属湘州。隋平陈，废郡为县，属简州，复改曰宣化县，属尹州。郁林文帝开皇十年，唐初于县改南晋州，隶四县：武缘、晋兴、朗宁、横山。高祖武德四年、太宗贞观八年，复改南晋为邕州，郡曰朗陵，属岭南道，隶六县：宣化、武缘、晋兴、朗宁、思龙、如禾。天宝初，改朗宁郡。乾元初，改为邕州，后置建武军节度。五代周广顺元年，为刘汉所据，州郡仍唐。宋灭汉，仍为邕州，属广南西路。大观初，改军名永宁。元至正中，改置邕州路。泰定初，改为南宁路，控制左右两江，羁縻州郡。明洪武元年，平章杨章、参政朱亮祖取左右两江。十年，改路为府，辖宣化、横州、武缘、永淳四属。弘治十八年改上思州归附。厥后又益以归德、果化、忠州、下雷四土州，并迁隆峒、湖润寨属焉。上思、忠州、迁隆原属思明府，果化、归德原属田州府，下雷、湖润原属镇安府。嘉靖年间，都御史王守仁奏请割宣化西乡思龙十里立隆安县。隆庆六年，巡抚郭应聘请割宣化忠州地开置新宁州。又万历七年割武缘县改属思恩府。自是南宁辖三州、三县、土州四、寨一、峒一，隶广西布政使司，分属左江道。

皇清因之。

宣化县

本秦桂林郡地。汉属郁林郡领方县地。晋置晋兴郡。隋废郡为县，属尹州，后改曰宣化县，属郁林郡。唐初于县置南晋州。贞观中，改州复为宣化县，属邕州朗宁郡。宋因之，省朗宁、思龙、如禾三县入焉。元仍旧。明属南宁。

皇清因之，编户五十二里。

新宁州

距府治一百二十里。唐、宋、元皆宣化地。明初，分为武黎、沙水、吴从、华阳四峒。后武黎、华阳皆以功授县，即以沙、吴二峒领焉。无几何，华阳氏绝，则统隶于武黎。续因思明土府有功当录，以忠州、江州属焉。后二州抗叛不服，将县若峒地方蹂躙争占，仇结兵连。嘉靖间，武黎峒民黄纲以舆图并印出献，愿归南宁。副宪翁万达奏改县及峒为四都，都仍有长，以一府佐一指挥抚御之。隆庆间，武弁贪肆，激变峒民，忠州土官黄贤相乘隙鼓惑，相与逐官军，据营堡，兼之罗阳土县首纠集劫掳营堡，巡司俱不能制，遂致南、太二府隔绝不通。议者敬援上思州例，以四都设为州治，俾有耑制。又恐幅𢄙不敷，乃谓“宣化县如禾一二四啚，去县阻逖，悍逋为甚，不若州治为近，便于勾征。” 时巡道霍与瑕乃规画条议，与三院会奏设四都之地，开建州治。隆庆六年正。

月，始卜地于沙水都定禄峒为州，曰“新宁” ，仍隶南宁府。万历六年，知州赵宗凤案查那投、更阳十五村，乃如禾武黎旧地，申覆编为“隆化五都。” 万历十七年，知州张思中又查渠吞等一十六村，亦系武黎故地，被江州侵去，申覆编为“隆化六都。” 万历二十八年，知州朱默又查檂罗等一十八村，亦武黎故地，尚在忠州未吐，申覆编为“隆化七都。” 其原沙水峒者编为隆化一都，吴从峒者编为隆化二都，华阳峒者编为隆化三都，武黎峒者编为隆化四都，连如禾一、二四啚，共为十里。

皇清因之，编户十里。

明知州刘铨曰：“新州之地，取自诸酋之吻，自彝而峒，自峒而县，自县而土，自土而后又为都，武弁御之不克营保守之不能，一经立州后，则汤火倒悬，渐成安壤，此亦国家撮土成丹之福，诸长吏点石化金之灵也。由斯观之，今日州之人士渐渍文明之化，沐浴声教之施，景文德而念禹功，可忘所自始耶？”

隆安县

距府治一百八十里。古交趾地。旧为宣化县那九村，属南宁府，在西粤之极边，诸蛮缘以出入，相剽掠无宁岁。后设驮演、那楼二寨于要区，以为保障，民彝犷悍，亦未能遽为制伏。嘉靖七年，都御史王守仁征田州，自南宁舟行五日至其地。舣舟江南登望，谓“地离宣化辽远，难供输” ，乃卜羁空之区，议置县。父老称便，奏请，报可。始立为隆安县。仍隶南宁府。

皇清因之，编户十里。

横州

距府治东二百二十里。本秦桂林郡地。汉为广郁、合浦二县地，属交州。吴分置合浦此部，以都尉领之，隶昌平。太康七年，改合浦立宁浦郡，领宁浦、连道、吴安、昌平、平山五县。刘宋因之，领涧阳、道兴、宁浦、吴安、昌平、平山、始定六县。梁天监中，分宁浦置𥳑阳郡。隋废郡，置简州，治宁浦县，又改缘州。大业初州废，以县隶郁林郡。唐武德中，分郁林置淳州，寻改为南简州，领宁浦、蒙泽、岭山、从化四县。贞观八年，始改为横州，领宁浦郡。十二年，省蒙泽、岭山二县入宁浦。天宝初，改宁浦郡，属顺州。乾元初，复为横州，属岭南道。五代属南溪。宋仍为横州。开宝五年，省从化、乐山二县入宁浦，领宁浦、永定二县。属南西路。元改置横州路总管府。元贞元年，复为州，隶广西道。明洪武初，平章廖永忠取横，千户朱真执其守降，遂命真守之，隶浔州府，省宁浦，领永淳一县。十年，改为横县，并永淳俱隶南宁府。十四年，复为州，领永淳一县。

皇清因之，编户十里。

永淳县

距横州治西一百三十里。本秦桂林郡地。汉属郁林、合浦二郡地。唐初，分郡置淳州，治永定郡，领武罗、灵竹二县。天宝初，改为永定郡。乾元初，复为淳州。永贞元年，改为峦州。宋开宝六年，废峦州，以永定县属横州，后更名永淳。熙宁中，省入宁浦。元祐三年，复置，改为永淳县。元仍旧。明洪武元年，属浔州府之横州，十年并州治俱隶南宁府。

皇清因之，编户七里。

上思州

距府治西南三百里。古西粤极边界，秦部落南交。汉武帝元鼎时，开置交趾部羁縻于合浦郡。唐天宝初，始置上思州，与纡州思明、思恩同。谈川、思朗、思诚、七源诸州土酋延袭，并隶邕州督府。属岭南道。五代为南汉主刘𬬮所据。宋仍隶邕州迁隆寨。元思明升路，上思隶焉。明洪武元年秋，思明路黄忽都纳款上思因内附。二年命土知府黄英杰世袭。弘治十四年夏，土族黄澄攻思明太平所千户，擒之。十六年，头目赵瑄等具奏改流，始改附南宁府。

皇清因之，编户四乡。

下雷州

在郡极西。宋置。元仍旧。明因州，印失废。州为峒，在湖润寨间，属镇安府。至峒长许永通，以调征有功，始给冠带。传至许国仁、许宗荫父子，获旧印，屡立战功。嘉靖四十三年，改属南宁府。万历十八年，以地逼交南，升下雷州，设流官吏目佐之。

皇清因之。

迁隆峒

古，交趾地。宋皇祐中，始祖黄胜奇从狄青征侬。

智高有功，置迁隆峒巡检司，隶思明府。明初，改隶南宁府。

皇清因之。

湖润寨

巡检司。岑姓，始祖岑元全，属镇安府，明改隶南宁府。

皇清因之。